KOMISSION ASETUS (ETY) N:o 1904/91,
annettu 28 päivänä kesäkuuta 1991,
öljysiementen interventiota koskevista yksityiskohtaisista säännöistä annetun asetuksen N:o 282/67/ETY muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 1720/91(2), ja erityisesti sen 24 a artiklan 3 kohdan ja sen 26 artiklan 3 kohdan,
sekä katsoo, että
HPLC-menetelmää on käytettävä yhteisenä vertailumenetelmänä yhteisössä glukosinolaattien määrittämiseksi; markkinointivuodeksi 1991/1992 komission on annettava lupa muiden määritysmenetelmien käyttämiselle vahvistettavien edellytysten mukaisesti,
auringonkukansiementen interventio-ostojen aloituspäivä Espanjassa ja Portugalissa pidetään 1 päivänä elokuuta; sen sijaan markkinointivuoden kolmen ensimmäisen kuukauden aikana ostettujen siementen maksukauden on alettava samana päivänä, jota sovelletaan muualla yhteisössä,
rasvoihin sovellettavien kertoimien espanjalaisten auringonkukansiementen ostamiseksi interventioon on oltava samat kuin muualla yhteisössä, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan komission asetus N:o 282/67/ETY(3) seuraavasti.
1) Korvataan 4 artikla seuraavasti:
"4 artikla
1 Näytteet otetaan, laboratorionäytteet muokataan määritettäviksi näytteiksi ja öljy-, erukahappo- ja kosteuspitoisuus sekä epäpuhtauksien pitoisuus määritetään komission asetuksen (ETY) N:o 1470/68(*) liitteissä I VII määritellyillä yhteisillä menetelmillä.
2 a) Rapsin glukosinolaattipitoisuus määritetään komission asetuksen (ETY) N:o 1470/68 liitteessä VIII kuvatulla menetelmällä.
b) Jäsenvaltiot voivat päättää, että rapsin glukosinolaattipitoisuus voidaan myös määrittää niin sanotulla röntgensädefluoresenssimenetelmällä (XRF). Tässä tapauksessa jäsenvaltioiden on hyväksyttävä laboratoriot, joilla on lupa käyttää XRF-menetelmää vahvistettavan yhteisön ohjesäännön mukaisesti sillä edellytyksellä, että XRF-laitteisto on kalibroitu valmistajan ohjeiden mukaisesti yhteisön vertailumittaustoimistosta (BCR) tulevien vertailunäytteiden avulla. Jos XRF-menetelmällä tehdyn määrityksen tulos on pienempi kuin 30 mikromoolia glukosinaatteja, rapsia pidetään "00-lajikkeen" rapsina.
c) Komission asetuksen (ETY) N:o 1470/68 liitteessä VIII tarkoitettu menetelmä on yhteisön vertailumenetelmä ja ainoa menetelmä, jota käytetään riitatapausten ratkaisemiseen.
3 Poiketen siitä, mitä edellä 2 kohdan a ja b alakohdassa säädetään, markkinointivuoden 1991/1992 osalta:
a) jäsenvaltiot voivat antaa laboratorioille tilapäisesti luvan käyttää niin sanottua röntgenfluoresenssimenetelmää (XRF) rapsinsiementen glukosinolaattipitoisuuden määrittämiseen. Jos XRF-määrityksen tulos on pienempi kuin 30 mikromoolia glukosinaatteja, rapsia pidetään "00-lajikkeen" rapsina, jos XRF-laitteisto on kalibroitu valmistajan ohjeiden mukaan yhteisön vertailumittaustoimistosta (BCR) tulevien vertailunäytteiden avulla.
Tätä poikkeusta soveltavien jäsenvaltioiden on toimitettava komissiolle tiedoksi luettelo hyväksytyistä laitoksista sekä käytetystä ohjesäännöstä.
b) jäsenvaltiot voivat sallia muiden määritysmenetelmien käytön rapsin glukosinolaattipitoisuuden määrittämiseen, jos ne tekevät siitä hakemuksen komissiolle ja jos tämä hakemus sisältää käytetyn menetelmän ohjesäännön sekä luettelon laboratorioista, joille annetaan lupa käyttää tätä menetelmää.
Antaessaan suostumuksensa komissio voi asettaa minkä tahansa lisäedellytyksen, jonka se katsoo tarpeelliseksi, erityisesti jos se koskee glukosinolaattien sallittua enimmäispitoisuutta, jotta rapsia voitaisiin pitää "00-lajikkeen" rapsina.
(*) EYVL N:o L 239, 28.9.1968, s. 2"
2) Lisätään 7 artiklaan viimeistä edellinen kohta seuraavasti:
"Jos auringonkukansiemenet toimitetaan interventioon Espanjassa ja Portugalissa ennen 1 päivää marraskuuta 1991, niitä pidetään toimitettuina 1 päivänä marraskuuta kuitenkin ainoastaan maksettavan määrän laskemista varten."
3) Poistetaan liitteessä I olevasta II osasta viimeinen virke.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan:
- rapsin osalta 1 päivästä heinäkuuta 1991,
- auringonkukan osalta 1 päivästä elokuuta 1991.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä kesäkuuta 1991.